SL Uradni list Evropske unije C 220/18

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2010/C 220/10

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

POVZETEK

UREDBA SVETA (ES) št. 510/2006

„FORMAGGELLA DEL LUINESE“

ES št.: IT-PDO-0005-0524-17.2.2006

ZOP ( X ) ZGO ( )

Ta povzetek zajema glavne elemente specifikacije proizvoda za informativne namene.

1. Pristojna služba v državi članici:

Naziv: Ministero delle politiche agricole e forestali Naslov: Via XX Settembre 20 00187 Roma RM ITALIA Tel. +39 0646655104 Faks +39 0646655306 E–naslov: saco7@politicheagricole.it

2. Vlagatelj:

Naziv: Consorzio per la Tutela della Formaggella del Luinese Naslov: Sedež družbe: Via Collodi 4 21016 Luino VA ITALIA Pisarna: Via Battaglia di San Martino 21030 Cuveglio VA ITALIA Tel. +39 3487811248 Faks +39 033242907 E–naslov: info@consorzio-fdl.it Sestava: proizvajalci/predelovalci ( X ) drugo ( )

3. Vrsta proizvoda:

Skupina 1.3 – Siri

4. Specifikacija:

(povzetek zahtev v skladu s členom 4(2) Uredbe (ES) št. 510/2006)

4.1 Naziv:

„Formaggella del Luinese“

4.2 Opis:

Zaščitena označba porekla „Formaggella del Luinese“ se nanaša na poltrdi sir, ki se proizvaja izključno iz polnomastnega in surovega kozjega mleka s sirjenjem na podlagi sirila ter zori vsaj 20 dni.

Morfološke lastnosti:

oblika: valjasta z ravnimi ploskvami, premer 13–15 cm, krajec 4–6 cm, teža: 700–900 gramov;

videz: mehka naravna skorja z možnim pojavom plesni, prožno in čvrsto testo z možnostjo majhnih lukenj.

Fizične in kemične lastnosti: maščobe v suhi snovi: najmanj 41 %, suha snov: najmanj 45 %; največja vsebnost vode: 55 %.

Mikrobiološke lastnosti:

Precejšnja vsebnost mešane mlečne mikroflore (koki, paličice, homo-/heterofermenti), ki izvira iz mleka, okolja in setve.

Organoleptične lastnosti:

Okus je srednje sladek, nežen in prijeten ter z zorenjem postaja čedalje intenzivnejši. Vonj in aroma sta nežna ter z zorenjem prav tako postajata čedalje intenzivnejša. Tekstura je prožna, vlažna, mehka in sorazmerno topljiva. Barva testa je enakomerna in večinoma bela.

4.3 Geografsko območje:

Ozemlje, kjer potekajo vse faze v zvezi s proizvodnjo sira „Formaggella del Luinese“, tj. od reje koz in proizvodnje mleka do proizvodnje sira in njegovega zorenja, zajema severno območje pokrajine Varese, ki je bolje znano pod imenom Vareške predalpe. Območje proizvodnje sira „Formaggella del Luinese“ vključuje v nadaljevanju navedene občine v pokrajini Varese:

Agra, Arcisate, Azzio, Barasso, Bardello, Bedero Valcuvia, Besano, Besozzo, Biandronno, Bisuschio, Brebbia, Bregano, Brenta, Brezzo di Bedero, Brinzio, Brissago Valtravaglia, Brusimpiano, Cadegliano Viconago, Cantello, Casalzuigno, Cassano Valcuvia, Castello Cabiaglio, Caravate, Casciago, Castelveccana, Cittiglio, Clivio, Cocquio Trevisago, Comerio, Cremenaga, Cuasso al Monte, Cugliate Fabiasco, Cunardo, Curiglia con Monteviasco, Cuveglio, Cuvio, Dumenza, Duno, Ferrera di Varese, Gavirate, Gemonio, Germignaga, Grantola, Induno Olona, Lavena Ponte Tresa, Laveno Mombello, Leggiuno, Luino, Luvinate, Maccagno, Marchirolo, Marzio, Masciago Primo, Malgesso, Mesenzana, Montegrino Valtravaglia, Monvalle, Orino, Pino sulla Sponda del Lago Maggiore, Porto Ceresio, Porto Valtravaglia, Rancio Valcuvia, Saltrio, Sangiano, Travedona-Monate, Tronzano Lago Maggiore, Valganna, Varese, Veddasca in Viggiù.

4.4 Dokazilo o poreklu:

Vsaka stopnja v proizvodnem procesu se nadzoruje, kar se doseže z zapisovanjem vhodnih in izhodnih proizvodov na vsaki stopnji. S tem spremljanjem proizvajalcev in zorilcev, vpisovanjem rejcev, proizvajalcev in zorilcev v registre, ki so bili vzpostavljeni v ta namen in jih vodi nadzorni organ, ter pravočasnim prijavljanjem proizvedenih količin pri nadzornem organu se zagotavlja sledljivost proizvoda. Travniška, pašniška in gozdna zemljišča je treba vpisati na seznam, ki ga vodi nadzorni organ.

Vsaka oseba, ki sodeluje v proizvodnem postopku, mora v okviru svojih pristojnosti v register, vzpostavljen v ta namen, vpisati količino vstopnega mleka, primernega za proizvodnjo sira z ZOP, njegovo poreklo, količino mleka, primernega za proizvodnjo sira „Formaggella del Luinese“, število proizvedenih enot ter število enot, označenih z vročim žigom in etiketo.

Nadzorni organ nadzoruje vse fizične ali pravne osebe, vpisane v te registre.

4.5 Metoda pridobivanja:

Uporabljena surovina mora biti 100 % polnomastno surovo kozje mleko, ki v celoti izvira iz pasem Camosciata delle Alpi, Nera di Verzasca in Saanen ter njihovih mešanih pasem, značilnih za alpski lok. Prehrana črede, ki sedem ali osem mesecev biva na pašniku, temelji na pašni krmi in uporabi suhe krme z bližnjih polifitnih območij, skupaj s krmnimi koncentrati. Med pašno sezono se poleg uporabe naravnih drevesnih vrst, kot so jesenska vresa, spomladansko listje leske, jesena in kostanja, ter divjih trav prehrana dopolnjuje s krmnimi koncentrati in v nekaterih primerih s suho krmo. Ko so živali v hlevu, se jih hrani predvsem s suho krmo in krmnimi koncentrati.

Suha krma izvira predvsem iz izkoriščanja tal v dolinah, kjer prevladujejo polifitni travniki, ki jih sestavljajo naslednje vrste trave: Dactylis glomerata, Poa pratensis, Poa trivialis, Avenula pubescens, Trifoglium repens in Trifoglium pratense. Uporaba silirane krme je prepovedana.

Pred predelavo se lahko mleko hrani največ 30 ur pri temperaturi, ki ne presega + 4 °C. Fermenti in sirilo se dodajo pozneje. Uporabljajo se izključno naravni ali izbrani fermenti, ki so večinoma sestavljeni iz termofilnih mlečnih bakterij, pri čemer se lahko dodajo majhne količine mezofilnih rodov. Uporabi se lahko samo naravno telečje sirilo. Sirjenje poteka pri temperaturi med 32 °C in 34 °C približno 30–40 minut. Ko se doseže srednja čvrstost mase, se sirnina razreže, tako da nastanejo majhne kepe v velikosti koruznega zrna. Oblikovanje hlebcev poteka v modelih s premerom 14 centimetrov. Hlebci se odcejajo največ 48 ur pri sobni temperaturi, pri čemer se dva- do petkrat obrnejo. Soljenju, ki se opravi na suhem siru ali v slanici, sledi sušenje pri sobni temperaturi. Zorenje poteka v prostorih z nadzorovano od 85- do 95-odstotno vlago in temperaturo do 15 °C ali v kleteh z naravno vlago in temperaturo. Zorenje traja vsaj 20 dni. Namesto jekla in plastičnih materialov za živila je dovoljena uporaba bakrenih kotlov, platna in lesenih polic. Uporaba železnih rešetk je prepovedana.

4.6 Povezava:

Ozemlje, kjer se proizvaja sir „Formaggella del Luinese“, zajema severno območje pokrajine Varese, ki je bolje poznano pod imenom „Vareške predalpe“. Za območje je značilen težko dostopen teren, ki ga sestavljajo večinoma gozdovi in pašniki. Celotno zadevno ozemlje se je morfološko oblikovalo in spremenilo z naravnim razvojem zaradi starodavnih uspešnih dejavnosti v zvezi s kozjerejo. Travniki v dolinah in blizu vasi, ki zagotavljajo zimsko krmo, dostopnejši travniki na pobočjih – kjer so bila zgrajena začasna bivališča (Casel) – in planinski pašniki kažejo, da so bili naselitve in izkoriščanje travnate površine zaradi paše čred odločilni dejavniki pri urejanju in ohranjanju pokrajine. Paša koz še danes določa ureditev in razporeditev mreže pašnih poti in stez, vodne in napajalne točke, razporeditev zgradb za bivanje pastirjev in živali ter razporeditev raznih rastlinskih združb. Najznačilnejša podnebna vidika tega območja sta dva. Prvi je večja količina padavin, ki je značilna za predalpsko območje. Drugi značilni vidik lokalnega podnebja je povezan s termoregulacijskim delovanjem jezera Lago Maggiore, ki se kaže v milejših skrajnih temperaturah. Delovanje obeh dejavnikov je ustvarilo predalpsko podnebje, za katerega so značilne velika količina dobro razporejenih padavin in majhne temperaturne razlike. Ta vrsta podnebja skupaj s kislostjo prsti izrazito vpliva na lastnosti lokalnega rastlinstva in zlasti na naravne razvojne procese rastlinskih vrst. Zaradi zmanjšanja človeških posegov v ta območja so se razširile in se še razširjajo rastlinske vrste, ki so najbolje prilagojene tem okoljskim pogojem, in sicer: modra stožka (Molinea coerulea), orlova praprot (Pteridium aquilinum), metla (Cytisus scoparius), jesenska vresa (Calluna vulgaris), navadna breza (Betula pendula), evropska bukev (Fagus sylvatica), leska, jesen in kostanj. Prehrana črede je v preteklosti temeljila na uporabi teh obrobnih rastlinskih vrst, med katerimi prevladujejo grmičaste in drevesne vrste. Te vrste so še danes zelo značilen element prehrane. Po drugi strani v dolinah prevladuje tipično travniško polifitno rastlinje Arrhenatherum (katerega vrste pripadajo travam in stročnicam), ki se za krmo uporablja v obliki sena.

Sir „Formaggella del Luinese“ se proizvaja izključno iz polnomastnega in surovega mleka koz, rejenih na območju porekla. Njihova raznovrstna prehrana daje mleku posebne organoleptične lastnosti, ki proizvedenemu siru zagotavljajo značilen okus, nežen vonj in aromo ter izrazito vsebnost mešane mlečne mikroflore, ki je za ta sir značilna. Kot kažejo nekatere študije, aroma končnega proizvoda delno izhaja neposredno iz rastlinskih vrst, ki jih zaužijejo koze, pri čemer je mogoče v siru najti nekatere aromatične molekule, ki so tipične za rastlinski svet, kar je dokaz tesne povezanosti z območjem proizvodnje.

Proizvajalci v regiji so varuhi starodavne kulture in sirarske tehnike, ki se na podlagi orodij in posebne tehnologije kaže v različnih načinih proizvodnje, na katere izrazito vpliva območje. To znanje se ohranja pri nosilcih dejavnosti v sektorju ter zaznamuje sirarske veščine in tehnike, ki so se izrazile v regiji, zlasti zaradi sestave več posebnih sirarskih orodij, ki jih je mogoče obravnavati kot tipična za to regijo.

Med starodavnimi proizvodnimi tehnikami, ki se ohranjajo pri proizvodnji sira „Formaggella del Luinese“, je treba opozoriti na hitro sirjenje na podlagi sirila (manj kot eno uro) in razrez sirnine na drobno. Med orodji, ki so se uporabljala v preteklosti in katerih uporaba se v tradiciji proizvodnje sira „Formaggella del Luinese“ še vedno ohranja, so orodja, ki se uporabljajo za razrez sirnine, kot sta „lo spino“ ali penavka (ki jo je včasih sestavljala glavna lesena os, na katero so bile pritrjene železne in bakrene žice) in „la lira“, ter druga orodja, kot so preluknjane zajemalke, sestavljene iz med seboj povezanih trav, in majhni leseni modeli za odcejanje sira.

S kozjerejo se že zelo dolgo časa tradicionalno ukvarjajo družinska podjetja, ki so v predelavi mleka našla pomemben vir dohodkov. Več zgodovinskih pričevanj vse od 17. stoletja naprej dokazuje, da je sir „Formaggella del Luinese“ od nekdaj del lokalne sirarske in gastronomske tradicije.

4.7 Nadzorni organ:

Nadzorni organ ustreza pogojem iz standarda EN 45011.

Naziv: CERTIPRODOP srl Naslov: Via del Macello 26 26013 Crema CR ITALIA Tel. +39 025514875 Faks +39 0255193153 E–naslov: certiprodop@virgilio.it

4.8 Označevanje:

Sir z ZOP „Formaggella del Luinese“ se daje na trg izključno v kolutu, ki je označen z okroglo papirnato etiketo, namenjeno za uporabo na živilih. Na zunanjem zaokroženem robu zlato rumene barve mora biti naveden naslov proizvajalca in zorilca. Te navedbe morajo biti manjše kot napis „ZOP Formaggella del Luinese“. Poleg tega je na krajcu sira logotip, odtisnjen z vročim žigom ter sestavljen iz slike kozje glave in matične številke proizvajalca. Logotip je sestavljen iz zlato rumenega zaokroženega zunanjega roba in rdečega notranjega dela. Na rdečem notranjem delu je črno-bela slika kozje glave z zlato ovratnico in zvoncem, ki je obkrožena z besedami „Formaggela del Luinese“, zapisanimi z belimi črkami.

(1) UL L 93, 31.3.2006, str. 12.